Wenche Elizabeth Arntzen

Wenche Elizabeth Arntzen (født 26. juni 1959 i Oslo) er en norsk høyesterettsdommer.

Arntzen ble internasjonalt kjent som tingrettsdommer ved Oslo tingrett og administrator i rettssaken mot Anders Behring Breivik; rettssaken startet den 16. april 2012. Den 20. juni 2014 ble hun utnevnt til dommer i Høyesterett. Hun tiltrådte embetet den 29. september 2014.

Bakgrunn 
Arntzen begynte sin karriere som konsulent i lovavdelingen i Justisdepartementet. Fra 1989 til 2003 var hun advokat hos Regjeringsadvokaten, og fikk møterett for Høyesterett i 1993. Hun gikk deretter inn i Kluge Advokatfirma som advokat og partner. Fra 2007 til 2014 var Arntzen tingrettsdommer i Oslo tingrett. Arntzen var særskilt oppnevnt mekler hos Riksmekleren siden 2008 og frem til hun ble dommer i Høyesterett.

Fra 2009 var Arntzen medlem av Stortingets kontrollutvalg for etterretnings-, overvåknings – og sikkerhetstjeneste (EOS-utvalget). Hun arbeidet også ved Universitetet i Oslo som timelærer i etikk.

Familie 
Wenche Elizabeth Arntzen tilhører en slekt med mange jurister. Farfaren hennes var riksadvokat Sven Arntzen. Hennes far var høyesterettsadvokat Andreas Arntzen. Hun er gift med lagmann Eirik Akerlie i Borgarting lagmannsrett. Hun er kusine av professor i psykologi Erik Arntzen.

Referanser 

Norske høyesterettsdommere
Norske advokater
Breivik-saken
Personer fra Oslo